Gesin sterf in Klerksdorp-huisbrandArgieffoto ŉ Man, vrou en hul tweejarige babadogtertjie het Maandagaand in ŉ huisbrand in Klerksdorp, Noordwes, verkool. Sers. Kealeboga Molale, provinsiale polisiewoordvoerder, het Dinsdag aan Maroela Media gesê die brand het omstreeks 19:30 by hul huis in Doringkruin uitgebreek. “ŉ 35-jarige Mosambiekse man, ŉ 25-jarige vrou en die paartjie se babadogter was in die huur-huis toe die brand uitgebreek het,” het Molale gesê. Russel Meiring, woordvoerder van ER24, het gesê toe paramedici by die toneel opdaag, het die brandweer reeds die brand onder beheer gebring. “Die drie liggame is in die sitkamer van die huis aangetref. Die mense is onherkenbaar verbrand en op die toneel dood verklaar.” Molale het gesê die polisie doen ŉ geregtelike doodondersoek. Die oorsaak van die brand is nog nie bekend nie.